《茅山中人皆不饮泉水悉下汲于注壑又不善蓄佳茗住兹三日清苦之味颇未沾唇既归作三十韵以自解兼呈社中诸友》
元代·朱凯

情闲好品茶，性淡能辨水。江左几泓泉，勺勺定媸美。

浙右园焙栽，种种别妙理。七宝白云淳，石井剑池泚。

夐乎惠麓流，名下无虚士。金沙与于潜，实难为娣姒。

顾阳针芒如，他山麦颗比。斫射联吉祥，碧叶光薿薿。

唐贡接真珠，绿丛秀蕊蕊。串膏浪有名，生膏久亡矣。

当时境会亭，今也生荆杞。对景访遗踪，险峻屡曾履。

事须身所亲，趣在工夫里。正法陆生经，傍参诸野史。

竹炉与箬筐，相随无远迩。穷源汲水清，篝火烹旗紫。

应手倾入壶，蟹眼若浮蚁。甘腴胜醍醐，芳香夺兰芷。

杯面铺白花，盏底绝纤滓。醉目闭即舒，倦体卧还起。

诗腑常焦枯，七碗犹未已。同好唯两僧，合志只三子。

争新与斗奇，各尽胸中技。遂结夙世缘，任彼老饕訾。

寻真到华阳，岂以口腹恃。款食颇精丰，供饮何率尔。

漫呼出厨间，熟汤差可拟。噤呷润渴喉，敢将唇大哆。

吾社适闻之，笑我应见齿。明年再往兹，裹茗置行李。

作者简介：字士凯。生卒年、籍贯均不详。曾任江浙行省掾史，较长时间在杭州生活。自幼孑立不俗，与人寡合，后与钟嗣成相友善，曾为钟所作《录鬼簿》写序。